મહંમદે જે રીતે વાતની શરૂઆત કરેલી, વાત કરતાં કરતાં ‘દોસ્ત’ માટે જે દર્દ વ્યક્ત કરેલું, એથી તો મનેય આખી વાત જાણવામાં રસ જાગ્યો. ભાદરના કાચા પુલ પરથી અમારી મોટર પસાર થતી હતી. એટલે મોટરનો વેગ ઘટ્યો. દૂર દૂર પછાડ ખાતાં પાણીના અવાજથી રાત વધુ બિહામણી લાગતી હતી. મારી નજર સમક્ષ પેલી ગાંડી સ્ત્રીનું કલ્પનાચિત્ર દોરાતું જતું હતું. એ કેવી હશે, જેની પાછળ એક જણે જિંદગીનું જ હીર લૂંટાવી દીધું ?… પુલ પસાર થતાં મોટરનો વેગ વધ્યો. મેં પણ વાતનો વેગ વધારવા મહંમદને પૂછ્યું : ‘મહંમદ ! તારો એ લુહાણો દોસ્ત ‘ગાંડી’ને જ પરણ્યો હતો ?’